A BIZOTTSÁG 706/2006/EK RENDELETE
(2006. május 8.)
az 1702/2003/EK rendelet módosításáról, a tagállamok által kiadható, korlátozott időtartamú jóváhagyások időtartamának tekintetében
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 5. cikke (4) bekezdésére és 6. cikke (3) bekezdésére,
mivel:
(1)
Az 1592/2002/EK rendeletet a légi járművek és repüléstechnikai termékek, alkatrészek és berendezések légi alkalmassági és környezetvédelmi tanúsítványához, továbbá a formatervező és gyártó szervezetek hitelesítéséhez kapcsolódó végrehajtási szabályokat meghatározó, 2003. szeptember 24-i 1702/2003/EK bizottsági rendelet alapján hajtották végre. (2)
(2)
Az 1702/2003/EK rendelet 5. cikke (2) bekezdése értelmében a melléklet 21A.159 pontjától eltérve a tagállamok 2005. szeptember 28-ig kibocsáthatnak korlátozott időtartamú jóváhagyásokat.
(3)
Az 1702/2003/EK rendelet 5. cikke (5) bekezdése értelmében az Európai Repülésbiztonsági Ügynökség (a továbbiakban „az Ügynökség”) kellő időben értékelést készít arról, hogy hogyan érintik az e rendeletben szereplő rendelkezések a jóváhagyások időtartamát, és véleményt terjeszt a Bizottság elé, beleértve a rendelet lehetséges módosításait is.
(4)
Az Ügynökség elvégezte a rendelet hatásainak értékelését és megállapította, hogy új határidő kitűzésére van szükség annak érdekében, hogy a tagállamok nemzeti jogszabályaikat adaptálhassák a korlátlan időtartamú jóváhagyási rendszernek megfelelően.
(5)
Az Ügynökség értékelésével kapcsolatban nincs szükség további rendelkezésekre. Ezt a rendelkezést törölni kell.
(6)
Ezért az 1702/2003/EK rendeletet ennek megfelelően módosítani kell.
(7)
A jelen rendeletben előírt intézkedések az Ügynökség által az 1592/2002/EK rendelet 12. cikke (2) bekezdése (b) pontjában és 14. cikke (1) bekezdésében foglaltak értelmében kiadott véleményen alapulnak.
(8)
Az ebben a rendeletben előírt rendelkezések összhangban vannak az 1592/2002/EK rendelet 54. cikke alapján létrehozott bizottság véleményével,
ELFOGADTA EZT A RENDELET:
1. cikk
Az 1702/2003/EK rendelet 5. cikke a következőképpen módosul:
a)
A (2) bekezdésben szereplő „2005. szeptember 28.” helyébe „2007. szeptember 28.” lép.
b)
Az (5) bekezdést el kell hagyni.
2. cikk
Ez a rendelet az Európai Unió Hivatalos Lapjában való közzétételét követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. május 8-án.